ועדת הפנים ואיכות הסביבה, כנסת 16, פרוטוקול מספר 548, 2005-12-19 09:30

גאלב מג'אדלה: בוקר טוב לכולם, אני מתכבד לפתוח את ישיבת ועדת הפנים ואיכות הסביבה של הכנסת לדון בנושא המשבר ברשויות המקומית הערביות.

גאלב מג'אדלה: כיבד אותנו בהשתתפותו יושב-ראש ועדת הכספים, יעקב ליצמן, שביקש לתרום את תרומתו לטובת העניין, אני מאוד מודה לך על הגעתך ועל סיועך.

גאלב מג'אדלה: אני רוצה לוודא, האם הממשלה מיוצגת כאן?

גאלב מג'אדלה: אני רואה כאן את אוסקר אבו-ראזק, מנכ"ל משרד הפנים.

גאלב מג'אדלה: אני רואה את ערן פולק ממשרד האוצר, הבנתי שמישהו אחר אמור לייצג את משרד האוצר.

ערן פולק: עוד מעט יגיע סגן הממונה על התקציבים.

גאלב מג'אדלה: היכן הוא?

ערן פולק: הוא בדרך, הוא תקוע בכביש מס' 6.

גאלב מג'אדלה: אני מבקש שתיצור אתו קשר, אני לא אתחיל בישיבה אם הוא לא יגיע, אני מבקש שיגיע לישיבה חשובה כזאת.

גאלב מג'אדלה: במצב חירום שבו אנחנו נמצאים, הוא צריך להגיע חצי שעה לפני הזמן על מנת לוודא שלא ייתקע בדרך או בפקק.

גאלב מג'אדלה: אנחנו ביקשנו שיגיע לכאן היועץ הכלכלי של ראש הממשלה.

אימן סייף: אני מייצג את משרד ראש הממשלה.

יעקב אגמון: נתבקשתי למסור, שעדי אלדר תקוע מזה כשעה בכביש מס' 6.

גאלב מג'אדלה: ביקשנו לקבל נתונים ממשרד הפנים וממשרד האוצר והם לא העבירו לנו.

גאלב מג'אדלה: אני מוחה על כך.

גאלב מג'אדלה: אם הדבר יחזור על עצמו, לוועדת הפנים ואיכות הסביבה יש מספיק סנקציות לנקוט נגדכם, למשל, דיון שנוגע אליכם לא יעלה לדיון בוועדה, אנחנו "נתקע" אתכם הרבה יותר ממה שאתם חושבים.

גאלב מג'אדלה: אם אנחנו מבקשים נתונים, אנחנו לא נרוץ אחריכם כדי לקבל נתונים.

גאלב מג'אדלה: לדיון חשוב מסוג זה של משבר ברשויות המקומיות הערביות – שאתם מזניחים את העניין יותר משלוש שנים – אני צריך נתונים מדויקים, זמינים ומעודכנים.

גאלב מג'אדלה: אם משרד הפנים ומשרד האוצר לא עושה את עבודתו נאמנה, יש לי "בשורות" עבורכם.

גאלב מג'אדלה: אתם חייבים להעביר לנו נתונים על מנת שהדיון יהיה ענייני.

גאלב מג'אדלה: אתם לא "תמרחו" כאן אף אחד, השגנו את הנתונים בדרכנו.

ערן פולק: לא ביקשו נתונים ממשרד האוצר.

גאלב מג'אדלה: אדוני, את הנתונים ביקשו ממנכ"ל משרד האוצר.

גאלב מג'אדלה: בשבוע שעבר השארתי שלוש הודעות למנכ"ל משרד האוצר שאני רוצה לדבר אתו.

גאלב מג'אדלה: שר האוצר ומנכ"ל משרד האוצר צריכים לדעת שהם כפופים לבקשות הכנסת והם צריכים לכבד את הכנסת.

ערן פולק: לא ביקשו נתונים ממשרד האוצר.

גאלב מג'אדלה: אני אומר לך שאני ביקשתי.

גאלב מג'אדלה: אנחנו מכירים את השיטות שלכם, הפעם זה לא יעבוד.

גאלב מג'אדלה: אנחנו נחשוף את הפרצוף של הממשלה, מה הייתם צריכים לעשות ומה לא עשיתם, כיצד הזנחתם ציבור שלם.

גאלב מג'אדלה: זה לא יכול להימשך כך.

גאלב מג'אדלה: אתם רוצים לגרור את הציבור הזה להגיע לירושלים, למשרדי הממשלה, להפגין ולהשתמש באלימות על מנת שהוא יאבד את זכויותיו תחת הסיסמה והכותרת, שהם אלימים ומתלהמים.

גאלב מג'אדלה: שלא תהיינה אי הבנות, בנושא הזה אנחנו לא יוצאים לחופשה, אנחנו נמשיך לעבוד, אנחנו לא יוצאים לפגרה.

גאלב מג'אדלה: בעניין הזה לא יוצאים לפגרה עד אשר הרשויות המקומיות והשלטון המקומי יקבל את המגיע לו.

גאלב מג'אדלה: מדובר באנשים, מדובר בשכר לעובדים שממלאים את תפקידם ועובדים, כמו שאתה וכל אחד אחר צריכים לקבל שכר על מנת לפרנס את המשפחה, גם להם יש משפחות.

גאלב מג'אדלה: ראשי המועצות הפכו להיות אנשים בלתי רצויים ביישוב שלהם, הפכו לנטל, הפכו לגובים, הפסיקו להיות נבחרי ציבור ראויים בגלל מדיניות הממשלה, בגלל ההתייחסות שלכם, בגלל ההתנהגות שלכם.

גאלב מג'אדלה: האשמתם אותם בהאשמות שווא.

גאלב מג'אדלה: אדוני יושב-ראש ועדת הכספים, אני רוצה לשחרר אותך למשימה הבאה שלך, לפתוח ישיבה בראשותך, בבקשה כמה מילים.

יעקב ליצמן: תודה אדוני היושב ראש, בעוד מספר דקות אני אמור לפתוח את ישיבת ועדת הכספים.

יעקב ליצמן: נושא הרשויות המקומיות הוא נושא כאוב שנמשך לאורך זמן רב.

יעקב ליצמן: הייתי רוצה לשמוע את תשובת הממשלה, מדוע השם משתנה בכל פעם מחדש?

יעקב ליצמן: הרי לפני כשבוע התקיים דיון על הרשויות הדרוזיות והצ'רקסיות, גומרים בעיה וצצה עוד בעיה, מה שונה כעת, למה זאת לא אותה בעיה, למה צריך להגיע קודם לשביתות ורק לאחר מכן לפתרונות?

יעקב ליצמן: הממשלה העבירה – באמצעות ועדת הכספים - 250 מיליון שקל על חשבון 2006.

יעקב ליצמן: לצערי, חשבנו שבכך סיימנו עם כל הבעיות והחובות של הרשויות.

יעקב ליצמן: ההעברה הזאת הגיעה לפני עשרה ימים, אבל מדוע בכל פעם שאנחנו מסיימים וחושבים שגמרנו עם כל הבעיות, פתאום זה כאילו רק סקטור אחד ואחר כך יש סקטור נוסף?

יעקב ליצמן: האם יש הבדל בין הרשויות הדרוזיות לצ'רקסיות?

יעקב ליצמן: למה שם גמרו עם העניין וכאן לא סיימו עם הבעיה?

יעקב ליצמן: למה צריך להגיע לדיונים בוועדות הכנסת בכל פעם מחדש?

יעקב ליצמן: אני רוצה לומר למנכ"ל משרד הפנים, אי אפשר להגיע ל-100% תוכנית הבראה.

יעקב ליצמן: אי אפשר ביום אחד להגיע מגבייה אפס ל-100% גבייה.

יעקב ליצמן: הכל צריך להיעשות בהדרגה.

יעקב ליצמן: אם תוכנית ההבראה לא מתבצעת כפי שמשרד האוצר ומשרד האוצר רוצים - - -

גאלב מג'אדלה: אדוני, רק כדי לסבר את האוזן, בשוטף יש עלייה של 8.5% בחיוב האישי השנתי.

גאלב מג'אדלה: בפועל, במצב הגבייה יש עלייה של 22%, מ-260 מיליון שקלים ל-320 מיליון שקלים.

גאלב מג'אדלה: הם מצליחים לעלות בגבייה למרות המצב הסוציו-אקונומי הקשה.

גאלב מג'אדלה: מה שאתה אומר, שהעלייה צריכה להיעשות בהדרגה, זה נכון, אבל אני רוצה להזכיר, הם כל הזמן במגמת עלייה.

גאלב מג'אדלה: תיכף תשמע את יושב-ראש ועד ראשי הרשויות, הם מוכנים לתת התחייבות להמשיך ולעלות במהלך שלוש השנים הבאות, אבל הם לא מקבלים את הגיבוי הנדרש, צריך גם תקציבי פיתוח.

גאלב מג'אדלה: איך אפשר לגבות מהציבור אם אתה לא מפתח למענו?

גאלב מג'אדלה: תקציבי הפיתוח מוקפאים, אפס.

גאלב מג'אדלה: הם רוצים לגבות ממה שאין.

גאלב מג'אדלה: איך אפשר לגבות מהציבור כאשר הציבור הזה רואה שהמועצה אינה מתפקדת, אינה בונה, משפצת, מפתחת וכו'.

יעקב ליצמן: אני אומר כאן, יחד עם יושב-ראש ועדת הפנים אני מוכן לעשות כל מה שנצטרך על מנת שנפתור את הבעיה.

יעקב ליצמן: חייבים לפתור את הבעיה.

יעקב ליצמן: אדוני יושב-ראש ועדת הפנים, המועד האחרון לפתרון הוא עוד שבוע.

יעקב ליצמן: ועדת הכספים עובדת אבל המדינה סוגרת את הקופה, הקופה של המדינה נסגרת בשבוע הבא, לכן כל ההעברות חייבות להתבצע במהלך השבוע הזה.

יעקב ליצמן: מה שלא נעביר השבוע יהיה בשנה הבאה, לאחר התקציב החדש.

יעקב ליצמן: אני פונה למשרד האוצר, מדוע אתם רוצים שנתחנן אליכם בכל פעם מחדש?

יעקב ליצמן: פעם אחת תעשו את הדברים המתחייבים בלי שנבקש מכם.

יעקב ליצמן: אני מתנצל, אני חייב לפתוח את ישיבת ועדת הכספים.

גאלב מג'אדלה: אני מודה לך מאוד, אני מקבל את הצעתך, השבוע נשלב ידיים, ועדת הפנים ואיכות הסביבה וועדת הכספים על מנת לעזור לציבור ולרשויות המקומיות הערביות.

גאלב מג'אדלה: אני מודה לך מאוד, אני מקבל את הצעתך, השבוע נשלב ידיים, ועדת הפנים ואיכות הסביבה וועדת הכספים על מנת לעזור לציבור ולרשויות המקומיות הערביות.

שאוקי חטיב: אדוני היושב ראש, אני מודה לך על זימון הישיבה והדיון החשוב הזה.

שאוקי חטיב: מאז השבוע שעבר ראשי הרשויות יושבים באוהל מחאה.

שאוקי חטיב: אתמול בלילה היתה אמורה להתקיים ישיבה עם מנכ"ל משרד ראש הממשלה, בהשתתפות משרד האוצר ומשרד הפנים, לאחר המקרה הטראגי שאירע לראש הממשלה, שהובהל לבית החולים, התקשרו אליי ממשרד ראש הממשלה, להסכים לדחות את הישיבה להיום.

שאוקי חטיב: אני מנצל את ההזדמנות לאחל לראש הממשלה החלמה מהירה ושיחזור מהר ככל האפשר לעבודתו.

שאוקי חטיב: הסכמתי לדחות את הישיבה להיום, אני מקווה שיודיעו לי שהישיבה אכן תתקיים היום, ישיבה ראשונה שתדון בדרישות ובתביעות שלנו.

שאוקי חטיב: עד לשעה זו טרם הודיעו לי על קיום הישיבה שנדחתה, בהסכמתי, מאתמול להיום.

שאוקי חטיב: למה הגענו לנקודת הזמן הזאת?

שאוקי חטיב: הגענו לנקודת הזמן הזאת כתוצאה מקריסה טוטאלית.

שאוקי חטיב: אי אפשר לומר שאנחנו בתהליך של קריסה, היום אנחנו נמצאים כבר בקריסה.

שאוקי חטיב: אני מסתובב עם עמיתיי, ראשי הרשויות, ואני רואה כיצד הפקידות של משרד הפנים - - - חבר הכנסת גאלב מג'דלה, 40% מסך כל העניים הם ערבים, הם לא יותר מ-40%, למרות זאת אנחנו מנסים לתת שירותים, אנחנו נבחרנו בכדי לספק שירותים לאזרחים הערביים, לתושבים בכפרים הערביים.

שאוקי חטיב: ניסו לבנות כל מיני מודלים, הקימו ועדות שונות, החל מזנבר ועד ועדת גביש, לפני כן ועדת סוארי, ניסו לבנות סל שירותים, פעם קראו לו סל שירותים, פעם קראו לו בשם אחר, הוצאה נורמטיבית וכו', אבל ידעו שיש מענק איזון שאמור לאזן בין ההוצאה להוצאה נורמטיבית.

שאוקי חטיב: רשויות שאין להן מקורות תעשייה ותעסוקה ואין להן מקורות הכנסה מארנונה, מי שכיוון את הקמת אזורי התעשייה והתעסוקה זה הממשלה, השלטון המרכזי, האוצר ומשרד ראש הממשלה - כך הקימו את אזורי התעשייה מכניסי הארנונה לתוך הערים אך לא לתוך הכפרים והערים הערביות.

שאוקי חטיב: הציבור הערבי והרשויות המקומיות הערביות נשארו ללא מקורות הכנסה.

שאוקי חטיב: תמהיל הרכב הארנונה - בתוך הכפר הערבי, הממוצע הוא 88% ממגורים, 12% חנויות מכולות בתוך השכונות.

שאוקי חטיב: במגזר היהודי, הממוצע הוא 70% תעשייה ומסחר, 30% מגורים.

שאוקי חטיב: כאשר משווים את אחוזי הגבייה, לא מפרידים בין המגורים לבין תעשייה אלא כלל הארנונה.

שאוקי חטיב: במהלך השנים האחרונות, 10-15 השנים האחרונות, ועד ראשי הרשויות הקים ארבעה אוהלים ושותף בשני אוהלים שהקים מרכז השלטון המקומי, הגענו לאוהל החמישי של ועד ראשי הרשויות הערביות.

שאוקי חטיב: אנחנו לא מתכוונים לצאת מהאוהל הזה אלא אם יתקיימו ויתקבלו התביעות שלנו.

שאוקי חטיב: התביעות שלנו פשוטות, אחת מהן, שאנחנו רוצים לחזור ולתת שירותים לתושבים שלנו ככלל אזרחי המדינה.

שאוקי חטיב: תביעה נוספת, שדרוג תוכנית ההבראה.

שאוקי חטיב: מה זה אומר שדרוג תוכנית ההבראה.

שאוקי חטיב: לפני כשנתיים "אנסו" אותנו לחתום על תוכניות הבראה, עם פרמטרים ותנאים, כאשר הם יודעים שהרשויות המקומיות לא מסוגלות בתנאים ופרמטרים האלה.

שאוקי חטיב: חתמנו על תוכניות ההבראה.

שאוקי חטיב: הממשלה לא קיימה את חלקה למה שהתחייבה בתוכניות ההבראה, אם זה הלוואות ואם בתחנות השחרור של המענקים וההלוואות שהתחייבו בתוך תוכניות ההבראה, קרי, לא העבירו אותם.

שאוקי חטיב: הממשלה לא העבירה אפילו תשלומי פיצויים, לא שילמו פיצויי פיטורין לרשויות ששילמו את הפיטורים.

שאוקי חטיב: הרשויות נכנסו למעגל סגור, חזרנו לאותה נקודה.

שאוקי חטיב: מחצית מהרשויות המקומיות הערביות לא שילמו משכורות בין חודש לארבעה חודשים.

שאוקי חטיב: תפקידם של ראשי הרשויות היום הם כגובים.

שאוקי חטיב: ב-12 בספטמבר ישבתי בישיבה עם שר הפנים דאז, אופיר פינס, בנוכחות מנכ"ל משרד הפנים אוסקר אבו-ראזק, שר הפנים התחייב שתוך חודש ימים יסתיים כל שדרוג תוכניות ההבראה.

שאוקי חטיב: לצערי, פרט לישיבות, שום דבר לא התקיים, אפילו פרוטוקולים לא הוציאו וזאת כי הוצאת הפרוטוקולים מחייבת.

שאוקי חטיב: כנראה שיש תיאום בין משרד האוצר לבין משרד הפנים שלא להוציא את הפרוטוקולים.

שאוקי חטיב: הקיצוץ שהחל בשנת 2003 במענקי האיזון לא התחשב בשוני הקיים בין רשות לרשות.

שאוקי חטיב: מענק האיזון, כתוצאה מהחולשה הכלכלית ברשויות המקומיות הערביות, הוא חלק מהתקציב, הוא לא תקציב העברה כפי שהאוצר תופס אותו, הוא חלק מהתקציב.

שאוקי חטיב: אם מענק האיזון מהווה 40%, שלא תבינו מכך שרמת השירותים גבוהה, זה לא נכון, הוא 52% מרמת השירותים המקובלת בשאר הרשויות.

שאוקי חטיב: קיצוץ מצטבר – יש פער של 25% רוחבי.

שאוקי חטיב: קיצוץ כזה היה הקטלי

שאוקי חטיב: זטור שהריץ את תהליך הקריסה.

שאוקי חטיב: מענקי איזון מותנים - מענק האיזון היה 5% מותנה באחוזי הגבייה, העלו את זה ל-15%.

שאוקי חטיב: יש החלטת ממשלה, החל מהשנה הבאה, מי שלא עומד באחוזי הגבייה במדרג שעולה על 60% ומעלה, לא יקבל כלל מענק איזון.

שאוקי חטיב: זהו מתכון לקריסה טוטאלית של הרשויות המקומיות הערביות במידה והחלטת הממשלה תישאר על כנה, אני אומר לכם רבותיי, קבלו את המפתחות חזרה.

שאוקי חטיב: נראה אז איך משרד האוצר והפנים ינהלו את הרשויות המקומיות הערביות.

שאוקי חטיב: אנחנו מבקשים את ביטול ההתניה הזאת.

שאוקי חטיב: אנחנו רוצים לגבות.

שאוקי חטיב: חוץ מגבייה אנחנו לא עושים דבר, עובדה, הוכחנו את זה.

שאוקי חטיב: בהשוואה משנת 2002, 2003 ו-2004, העלינו את הגבייה ב-22%.

שאוקי חטיב: את החיוב העלינו את ב-8.4%.

שאוקי חטיב: אם משרד הפנים יחשוף את נתוני הדוחות של חודש יוני 2005, אתם תראו עלייה גבוהה מזאת שדיברתי עליה.

שאוקי חטיב: אז ההשתדלות קיימת.

שאוקי חטיב: זה המבחן.

שאוקי חטיב: אני לא רואה שמוסדות אחרים בתוך המדינה הראו אחוזים כאלה תוך פרק זמן קצר.

שאוקי חטיב: נקודה נוספת זה תקציבי הפיתוח.

שאוקי חטיב: יש תוכנית שקוראים לו "תוכנית הארבע מיליארד".

שאוקי חטיב: עקרונות התוכנית הזאת פשוטים.

שאוקי חטיב: הממשלה גילתה שבשנת 2000 היא השקיעה בכל המגזר הערבי כחצי מיליארד שקלים.

שאוקי חטיב: היא התכוונה להוסיף עוד חצי מיליארד שקל אוצרי חדש.

שאוקי חטיב: סך הכל מיליארד שקל וזה כפול ארבע.

שאוקי חטיב: הממשלה גילתה שהיא לא יכולה לעמוד בזה כתוצאה מהקיצוצים שחלו בתקציבי המדינה.

שאוקי חטיב: היא החליטה להאריך את התוכנית בשנתיים, ל-2005 ו-2006.

שאוקי חטיב: אנחנו הסתייגנו מכך אבל בגלל המצב הכלכלי במדינה אמרנו שגם אנחנו חייבים לתת את חלקינו, כן, אנחנו מסכימים להארכת התוכנית לעוד שנתיים.

שאוקי חטיב: היום משרד ראש הממשלה מציג נתונים מטעים, מטעים את הכנסת, מטעים את חברי הכנסת, מטעים את השרים ומטעים את ראש הממשלה.

שאוקי חטיב: בתוך הנתונים שהם מציגים, הם הזרימו אך ורק כ-800 מיליון שקל למגזר הערבי, מתוך 2 מיליארד שהתכוונו להזרים.

שאוקי חטיב: זה לפי נתוני משרד ראש הממשלה.

שאוקי חטיב: הם מסרו את הנתונים האלה.

שאוקי חטיב: אני אומר, במידה ומתכוונים להמשיך את התוכנית על-פי אותם עקרונות כפי שהכינו אותם, צריך לסמן ו"לצבוע" את תקציבי הפיתוח במשרדי הממשלה השונים ב-1.2 מיליארד שקל.

שאוקי חטיב: הם מציעים היום 330 מיליון שקל לשלוש שנים.

שאוקי חטיב: הם מדברים על תעשייה ותיעוש במגזר הערבי.

שאוקי חטיב: אדוני המנכ"ל דיברת איך מניפים פרויקטים, מדברים על 10 מיליון שקלים במשרד המסחר והתעשייה על מנת לפתור את בעיות התעסוקה.

שאוקי חטיב: מדברים על הוצאת האישה הערבייה לעבוד, לתת לה "רשת ביטחון" על מנת שתצא לעבודה, לבנות מעונות יום, מתנ"סים, מתקני תרבות, מבני ציבור, 30 מיליון שקל.

שאוקי חטיב: זה פחות מעלות של הקמת שלושה מתנ"סים.

שאוקי חטיב: זה מה שהם מציעים למגזר הערבי.

שאוקי חטיב: אנחנו נישאר בתוך אוהל המחאה ולא נרד ממנו על שלא ייענו לדרישות ולנקודות שציינתי.

שאוקי חטיב: מי שחושב שהקור והגשם יפריעו לנו, הוא טועה.

שאוקי חטיב: אין לנו מה לחזור לכפרים והערים שלנו, אנחנו דורשים תשובות ברורות והיענות לתביעות שהזכרתי כאן.

אוסקר אבו-ראזק: בוקר טוב לכולם, הייתי מחלק את הבעיה לשני חלקים, חלק אחד ששייך לטווח הקצר, וחלק שני שייך לטווח הארוך.

אוסקר אבו-ראזק: שאוקי חטיב דיבר על ארבע סוגיות ששתיים מהן קשורות למשרד הפנים ושתיים האחרות קשורות למשרדים ממשלתיים אחרים.

אוסקר אבו-ראזק: לגבי משרד הפנים, למשרד הפנים יש שני נושאים, האחד, שדרוג תוכניות הבראה.

אוסקר אבו-ראזק: השני, המענק המותנה.

אוסקר אבו-ראזק: ראשית, בנושא המענק המותנה, המלחמה הזאת נעשית הרבה אחרי שהסוסים ברחו.

אוסקר אבו-ראזק: החלטה 3964 התקבלה ביולי.

אוסקר אבו-ראזק: כל ראשי הרשויות, מרכז השלטון המקומי והגופים שאמורים לייצג את הרשויות בנושא הזה, לא שמעתי מילה אחת לפני שההחלטה תתקבל.

אוסקר אבו-ראזק: יש הבדל בין לשנות החלטה לבין להיאבק לפני קבלת ההחלטה.

אוסקר אבו-ראזק: מתי התחלתם לדבר בעניין?

אוסקר אבו-ראזק: אני אתחיל ואומר, אני לא נגדכם ואני לא בא להתעמת עם אף אחד מכם, אבל מתי התחלתם לדבר על המענק המותנה?

אוסקר אבו-ראזק: באוקטובר-נובמבר.

אוסקר אבו-ראזק: למה באוקטובר-נובמבר?

אוסקר אבו-ראזק: כי רק באוקטובר נובמבר התחלנו להפעיל את ההחלטה מיולי.

אוסקר אבו-ראזק: אני מסכים, עבור חלק מהרשויות המקומיות ההחלטה הזאת היא החלטה קשה.

אוסקר אבו-ראזק: אבל רבותיי, זאת החלטת ממשלה, משרד הפנים הוא גוף מבצע.

אוסקר אבו-ראזק: גוף מבצע אינו יכול לחוקק לעצמו חוקים.

אוסקר אבו-ראזק: זאת החלטה שאנחנו מחויבים ליישומה.

אוסקר אבו-ראזק: אני חוזר ואומר, בחלק מהרשויות היא מוצדקת, בחלק אחר היא לא מוצדקת.

אוסקר אבו-ראזק: החלטה שעובדת על הממוצע, ההחלטה הזאת בעייתית.

אוסקר אבו-ראזק: משרד הפנים נמצא במשא ומתן עם חלק אחר ממקבלי ההחלטות.

אוסקר אבו-ראזק: אני רוצה להזכיר, שלהחלטה הזאת קדמה החלטה קשה יותר, באפריל 2004.

אוסקר אבו-ראזק: לא הרשויות המקומיות שינו את ההחלטה מאפריל 2004.

אוסקר אבו-ראזק: מי ששינה את ההחלטה הוא משרד הפנים, זה שר הפנים והדרג המקצועי שראה שאין אפשרות כלשהי לעמוד בהחלטה הזאת ולכן שינינו את ההחלטה.

אוסקר אבו-ראזק: הראיה לכך, ב-2005, ל-80% מהרשויות המקומיות לא תהיה בעיה עם המענק המותנה בגלל פרשנות מקלה שקיבלנו.

אוסקר אבו-ראזק: אני דרג מבצע, יש החלטת ממשלה שאומרת כי צריך לבצע את ההחלטה, יש גבול ליכולתו של מנכ"ל משרד ממשלתי לקבל החלטות שמשנות החלטת ממשלה.

אוסקר אבו-ראזק: זכותכם להמשיך להילחם על ההחלטה הזאת אבל זאת החלטת ממשלה שמשרד הפנים מחויב לה.

אוסקר אבו-ראזק: לגבי שדרוג תוכניות – זה נכון שאנחנו הבטחנו שתוכניות ההבראה ישודרגו תוך חודשיים.

אוסקר אבו-ראזק: אבל לצערי הרב, מספר הבקשות לשדרוג גרם לנו לבעיה מבחינת הקצאת המשאבים.

אוסקר אבו-ראזק: יש לי בסך הכל 300 מיליון שקל לשדרוג תוכניות הבראה כאשר הצורך הוא כפול מכך, בערך 600 מיליון שקלים.

אוסקר אבו-ראזק: היינו צריכים להמתין לניתוח מרבית הבקשות על מנת לחלק את ה-300 מיליון שקלים בצורה סבירה ושוויונית.

אוסקר אבו-ראזק: זאת הסיבה היחידה.

אוסקר אבו-ראזק: אין שום חסם בפני תוכניות הבראה.

אוסקר אבו-ראזק: חשבתי בשבוע שעבר להוציא לכם את הבקשה, אבל צריך להבין, יש עוד בעיות רבות, זה יהיה בשבוע הבא.

גאלב מג'אדלה: מתי, עד שימותו?

אוסקר אבו-ראזק: לא, שדרוג תוכניות הבראה לא קשור בחיים ומוות.

אוסקר אבו-ראזק: יש בפניי את רשימת הרשויות שבגללן, אני מניח, התכנסנו פה וזה בנושא השכר.

אוסקר אבו-ראזק: יש כאן 19 רשויות, באף אחת מהן נושא שדרוג תוכניות ההבראה כמעט ואינו רלוונטי.

אוסקר אבו-ראזק: אני לא אומר שצריך לדחות את יישום שדרוג תוכניות ההבראה, אבל הסברתי, ברגע שהביקוש גדול יותר מהכסף שברשותי, אני לא יכול להתחיל בתוכניות האלה לפני שאני יודע מה הסכום שאני צריך לחלק, מה הביקוש לכסף שישנו.

גאלב מג'אדלה: עד מתי?

גאלב מג'אדלה: תודיעו, שעד תאריך מסוים, מי שלא יעביר את התוכנית, לא נוכל לקחת אותו בחשבון.

גאלב מג'אדלה: אי אפשר לעכב את מי שעשה עבודה בגלל מישהו שלא עשה עבודה.

גאלב מג'אדלה: תקבע תאריך יעד.

אוסקר אבו-ראזק: אני מאוד מצטער, זה לא עובד בצורה כזאת.

אוסקר אבו-ראזק: יש הבדל בין חמישה שלא מגישים לבין 50 שלא מגישים.

אוסקר אבו-ראזק: ההערכה שלנו היתה, שצריך בערך 70 תוכניות הבראה משודרגות, לצערי עברנו את ה-110.

אוסקר אבו-ראזק: אני לא רוצה להיכנס לסיבה של אי שדרוג תוכניות ההבראה, ב-130 מיליון שקל הסיבה היא אחת, אי עדכון הנהלת החשבונות.

אוסקר אבו-ראזק: אני לא רוצה להתנגח כאן ולא רוצה לחפש סיבות, יש בעיה שצריכה פתרון, מה הסיבות לבעיה, מי אשם, זה באמת לא מעניין אותי.

אוסקר אבו-ראזק: לעניין האשראי או התחייבויות שמשרד הפנים לא מקיים, אני לא מכיר התחייבות אחת של דרג ביצוע שמשרד הפנים לא קיים.

גאלב מג'אדלה: אני רוצה להבין, הסכום המוקצה לשדרוג תוכניות הבראה הוא 300 מיליון שקל, אתם חילקתם אותו?

אוסקר אבו-ראזק: לא.

אוסקר אבו-ראזק: אני צריך לחלק את ה-300 מיליון שקלים בין אלה שמבקשים את ה-300 מיליון שקלים.

גאלב מג'אדלה: אתם עוד לא חילקתם?

אוסקר אבו-ראזק: בוודאי שלא חילקנו.

גאלב מג'אדלה: לנו יש מידע שחילקתם.

אוסקר אבו-ראזק: לא חילקנו.

גאלב מג'אדלה: אם חילקתם, למי אתם מחכים, לאלה שלא יקבלו?

אוסקר אבו-ראזק: רבותיי, אני אומר, לא חילקנו.

אוסקר אבו-ראזק: צריך לדעת מה הביקוש.

אוסקר אבו-ראזק: אין לי 600 מיליון שקל ל-110 רשויות, יש לי רק 300 מיליון שקל.

אוסקר אבו-ראזק: כדי לחלק 300 מיליון שקל, אני צריך לבנות פרמטרים בהתאם לבקשות שהוגשו.

אוסקר אבו-ראזק: בתחילה חשבנו שיגישו רק 70 רשויות אבל הגישו 110 רשויות.

אוסקר אבו-ראזק: אם היו מגישים 75 רשויות, היינו אומרים, ה-5 ימתינו, אבל בכמויות כאלה זה לא ניתן.

ד"ר דני גרא: כלומר, הנחות היסוד שלכם לא היו נכונות.

ד"ר דני גרא: עבודת המטה שלכם היתה לקויה.

אוסקר אבו-ראזק: רבותיי, לכסף אינסוף שימושים.

אוסקר אבו-ראזק: אני לא מכיר מישהו שאם תיתן לו עוד כסף לא יהיה לכך שימוש.

ד"ר דני גרא: אדוני המנכ"ל, האם אפשר לקבל ממך קריטריונים לחלוקה, או שגם זה רשימה סגורה?

אוסקר אבו-ראזק: הקריטריונים נמצאים בסעיף 142ד' רבתי, אתה יכול לקרוא אותם.

אוסקר אבו-ראזק: סעיף 142ד' רבתי, אלה הקריטריונים, הם מפורסמים בחוק והם לא נחלתו הפרטית של אף אדם.

אוסקר אבו-ראזק: אתה מופנה לסעיף, תקרא אותו.

גאלב מג'אדלה: אני רוצה לשמוע ממך היום הצעה או אופציה לפתרון שאתה מציע כדי לצאת מהסבך הזה, על מנת שנוכל מחר בבוקר להתחיל יום חדש, יום אחר, יום טוב יותר.

אוסקר אבו-ראזק: ראשית, שום נתון אינו מוסתר על-ידי משרד הפנים, אתם זכאים לקבל את הנתונים ואתם צריכים לקבל.

גאלב מג'אדלה: למה לא העברתם אותם?

אוסקר אבו-ראזק: אתה התקשרת אליי אתמול ואני הייתי עסוק כל הזמן עם אגף התקציבים ועם אגפים אחרים כדי לקדם את החלוקה של 250 מיליון שקלים, שהם חלק מהפתרון.

גאלב מג'אדלה: אין מישהו באוצר שיכול לטפל בזה?

אוסקר אבו-ראזק: אתה פנית ללשכת מנכ"ל.

גאלב מג'אדלה: ראשית, אני לא צריך לפנות.

גאלב מג'אדלה: אתה צריכים לבוא לדיון הזה בידיים נקיות, כמשרד ממשלתי, ולהעביר את כל הנתונים אלינו מבלי שנבקש אותם, כדי שיתקיים דיון ענייני ורציני.

גאלב מג'אדלה: אנחנו לא צריכים לבקש מכם את הנתונים.

גאלב מג'אדלה: אתם צריכים לבוא לדיון הזה בידיים נקיות, לבוא עם כל הנתונים שבוע לפני כן.

גאלב מג'אדלה: כך באים לדיון בידיים נקיות, ביושר אינטלקטואלי.

גאלב מג'אדלה: לא צריך לרדוף אחריכם כדי לקבל נתונים.

גאלב מג'אדלה: אלה לא נתונים פרטיים שלכם.

גאלב מג'אדלה: אני צריך לבקש מכם נתונים?

גאלב מג'אדלה: מתקיים כאן דיון, אתם צריכים לכבד את הכנסת ולהעביר את הנתונים שבוע לפני כן.

גאלב מג'אדלה: גם אם אתה עסוק, אז מה אם אתה עסוק?

גאלב מג'אדלה: אין לך משרד ?

גאלב מג'אדלה: אין לך צוות?

גאלב מג'אדלה: אין לך כוח-אדם?

גאלב מג'אדלה: גם אני עסוק, האנשים שלי נותנים תשובות לכל מי שפונה.

מוחמד ברכה: זה חלק מהעיסוק של מנכ"ל משרד הפנים?

מוחמד ברכה: מה זאת אומרת הוא עסוק?

גאלב מג'אדלה: אנחנו לא יכולים להשיג אתכם בטלפון.

גאלב מג'אדלה: אתם חושבים שאנחנו עובדים אצלכם.

גאלב מג'אדלה: הכנסת לא עובדת אצל הממשלה.

גאלב מג'אדלה: אתם תחיו עם העיקרון המקודש של הפרדת רשויות.

גאלב מג'אדלה: אתם חייבים לבוא לכאן ולהעביר את הנתונים בזמן, לא מתי שאתם רוצים ולא לשלוח נציגות זוטרה.

גאלב מג'אדלה: אם לא תלמדו להעריך את הכנסת, אנחנו נדע להחזיר לכם באותו מטבע.

גאלב מג'אדלה: אתם צריכים אותנו יותר ממה שאנחנו צריכים אתכם.

גאלב מג'אדלה: אתם צריכים להבין את זה, הגיע הזמן שתבינו את זה.

אוסקר אבו-ראזק: יש 19 רשויות שיש להן בעיה של תשלום שכר , הפיגור הוא בין חודשיים לשבעה חודשים.

אוסקר אבו-ראזק: לגבי שש רשויות, הסיבה היחידה שבגללה השכר לא משתלם, זה בגין עיקולים שמוטלים על הרשויות.

אוסקר אבו-ראזק: אם הרשויות היו יכולות להסיר את העיקולים, הייתי מעביר להן כסף שיספיק לכל השכר בפיגור.

אוסקר אבו-ראזק: לצערי הרב, חלק מהרשויות הללו, גם אם אני הייתי במקומן, לא הייתי יכול להסיר את העיקולים.

אוסקר אבו-ראזק: עם קצת יוזמה, חלק אחר מתוך שש הרשויות, יכולות לטפל בהסרת העיקול.

אוסקר אבו-ראזק: אם העיקול יוסר, מבחינתי, אני יכול להעביר להן כסף, יש לי כסף להעביר לרשויות האלה.

אוסקר אבו-ראזק: אני לא נותן מתנות, אני חייב לתת את מה שיש לי.

אוסקר אבו-ראזק: לכן, אם יש לך מענק אצלי, אתה לא מקבל את זה בגלל טוב לי, אתה זכאי לקבל את זה.

אוסקר אבו-ראזק: אני אומר, יש לי כסף עבור הרשויות האלה.

אוסקר אבו-ראזק: כאשר אני אומר "יש לי", אני לא עושה טובה לאף אחד, יש כסף שאפשר להעביר, אבל אם אני אעביר את הכסף הזה, הוא ייבלע עם העיקולים והעובדים לא ייראו אגורה.

אוסקר אבו-ראזק: אני מבין שלא כל הרשויות יכולות להסיר את העיקולים, אבל חלקן כן יכולות להסיר את העיקול.

קריאה: זה מעבר למענק האיזון?

אוסקר אבו-ראזק: למשרד הפנים אין שום כסף מעבר למענקי האיזון.

אוסקר אבו-ראזק: רבותיי, אני לא יכול להעביר כסף שאין לי.

משה גפני: יש רשויות שאי אפשר להעביר להן כסף מפני שיש להן עיקולים.

משה גפני: הבעיה היא שיש להן עיקולים מכיוון שהממשלה קיצצה במענקי האיזון שלהן.

משה גפני: הרי הן לא אשמות בעיקולים.

משה גפני: העיקולים נוצרו כתוצאה מהקיצוצים שנעשו בשלוש השנים האחרונות.

אוסקר אבו-ראזק: מי שהצביע להקטין את מענקי האיזון מ-4 מיליארד ל-2.5 מיליארד, זה לא אוסקר אבו-ראזק.

משה גפני: לא האשמתי אותך, אמרתי הממשלה, לא אמרתי אתה, אבל אתה מייצג כאן את הממשלה.

אוסקר אבו-ראזק: אם מקטינים מענקי איזון מ-4 מיליארד ל-2.5 מיליארד, ברור שיש בעיה.

משה גפני: העיקולים הם כתוצאה מהממשלה, לא רק הרשויות אשמות.

אוסקר אבו-ראזק: אני חוזר ואומר, אני לא באתי להתנגח.

אוסקר אבו-ראזק: אני אומר, לא רק משרד הפנים ולא רק הממשלה אשמה.

אוסקר אבו-ראזק: הספרים שבאים אתם לתוכנית הבראה, 130 מיליון שקל לא רשומים בספרים, זאת לא בעיה של הממשלה.

אוסקר אבו-ראזק: אם 130 מיליון שקל הללו לא היו במגירות והיו רשומים בספרים, היום לא היה צריך להתעסק בשדרוג תוכניות הבראה.

אוסקר אבו-ראזק: אני רוצה לפתור את הבעיה, לא להצביע על הסיבות לבעיה.

אוסקר אבו-ראזק: 130 מיליון שקל חשבוניות היו בתוך המגירות.

אוסקר אבו-ראזק: בדוחות שהוגשו ב-31 לדצמבר 2003, אותן חשבוניות שהיו במגירות היו חסרות.

אוסקר אבו-ראזק: כל אחד מראשי הרשויות לא רצה להראות שיש לו גירעון, יש חשבוניות.

אוסקר אבו-ראזק: אבל שוב, אני לא רוצה להיכנס לסיבות.

אוסקר אבו-ראזק: היינו צריכים לעבוד שנה כדי לאפשר שדרוג תוכניות הבראה לגבי 130 מיליון שקל.

חוסין אל-הייב: למה הן היו במגירה?

חוסין אל-הייב: אתה צריך לדעת - - -

אוסקר אבו-ראזק: אתה יודע למה.

חוסין אל-הייב: אתה משרד הפנים, אנחנו ספקים, אנחנו עושים תאורת רחובות, אנחנו עושים את מה שהשלטון המרכזי צריך לעשות, לי אין עיקול, מה יכולים לעשות ראשי רשויות שיש להם עיקול, לתלות את עצמם?

חוסין אל-הייב: אני אחד מראשי הרשויות שנזרקו עליו רימונים בגלל שנעזרתי בחברות גבייה, בגלל שהבאתי משטרה לבתים, בגלל שעיקלתי.

אוסקר אבו-ראזק: גם אני אם הייתי במקומכם, אני בספק אם הייתי יכול להסיר את העיקולים, אני לא מתעלם מהמציאות.

חוסין אל-הייב: אז תעזרו לנו.

גאלב מג'אדלה: אוסקר, לשיטתך, אתה מבין את המצב שיש להם עיקולים.

גאלב מג'אדלה: יש עיקולים, אם נעביר את הכסף, הוא ייבלע.

גאלב מג'אדלה: איך ניתן לעקוף את זה ולסייע להם?

גאלב מג'אדלה: יש דרכים.

גאלב מג'אדלה: בוא נחפש פתרון, איך אפשר לעקוף את המכשול הזה ולסייע?

אוסקר אבו-ראזק: זה לא שאנחנו ישנים.

אוסקר אבו-ראזק: קח את עראבה.

אוסקר אבו-ראזק: לעראבה יש חוב של 130-140 מיליון שקל.

אוסקר אבו-ראזק: משרד הפנים לא יכול להעביר לעראבה 140 מיליון שקל.

אוסקר אבו-ראזק: מה קרה?

אוסקר אבו-ראזק: ניסינו ללכת בכיוון של הסדר נושים עם עראבה.

אוסקר אבו-ראזק: בא בית המשפט המחוזי ואמר, אין אצלי הסדר נושים ברשות מקומית כי המדינה ערבה.

אוסקר אבו-ראזק: יש לנו ערעור לבית המשפט העליון.

אוסקר אבו-ראזק: אני לא יכול ללכת לבית המשפט העליון ולומר לו, תתחיל לדון בעראבה ולאחר מכן תדון באחרים.

אוסקר אבו-ראזק: יש דברים שהם מעבר לכוחות של כל אחד מאתנו.

אוסקר אבו-ראזק: אתמול ניסיתי למצוא הסדר על מנת ללכת להסדר הבראה, אבל הסדר הבראה יכול להפריע לערעור בבית המשפט העליון.

אוסקר אבו-ראזק: ישנם מקרים מורכבים ומאוד בעייתיים.

אוסקר אבו-ראזק: אני יכול להפסיק את הפעילות של עראבה, להדיח אותו ולקחת חברת ניהול.

אוסקר אבו-ראזק: אתה רוצה שאעשה דבר כזה?

אוסקר אבו-ראזק: אני לא רוצה לעשות דבר כזה.

שאוקי חטיב: זה היה מחסל את החוב?

שאוקי חטיב: זה לא היה מחסל את החוב.

אוסקר אבו-ראזק: אני יכול לעקוף את בעיית החוב.

חוסין אל-הייב: אנחנו נפתור את הבעיה בצורה קולקטיבית, נמסור את המפתחות.

גאלב מג'אדלה: בשביל למסור את המפתחות לא צריך את ועדת הפנים.

גאלב מג'אדלה: אתם נבחרתם וחובתה של הממשלה לעזור לכם למלא את תפקידכם בכל דרך אפשרית והיגיון בריא.

גאלב מג'אדלה: אין לנו כוונה שתמסרו את המפתחות כי זה לא יפתור את הבעיה.

גאלב מג'אדלה: זה יפתור את הבעיה שלך באופן אישי אם תמסור את המפתחות, זה לא יפתור את הבעיה של היישוב.

גאלב מג'אדלה: אנחנו רוצים לעזור ליישוב ולאלפי תושבים.

גאלב מג'אדלה: לכן, אל תאיימו באיום הזה כי אין לנו כוונה שתעשו את זה.

יחזקאל לביא: לגבי השכר, אדוני אמר שאי אפשר לפתור את הבעיה.

יחזקאל לביא: מדוע שלא תפעילו את הנוסחה שהוכנה בזמנו על-ידי עורכת הדין שרית דנה ורות יוסף במשרד, שתמצא דרך לעקוף את העיקולים ולהעביר בדרך אחרת את הכסף לשם שכר לאותם עובדים?

אוסקר אבו-ראזק: אל"ף, צריך חקיקה כדי לעשות דבר כזה.

אוסקר אבו-ראזק: אין היום שום אפשרות לעשות את מה שאתה אומר, אם נעשה דבר כזה, אני מסתכן בכך שאני מעמיס עבירה פלילית על משרד הפנים.

אוסקר אבו-ראזק: אני כמנכ"ל משרד ממשלתי לא מוכן לעשות דבר כזה.

אוסקר אבו-ראזק: כל בעלי המקצוע אומרים, שהנושא של העדפת נושים גובר על כל חקיקה אחרת.

אוסקר אבו-ראזק: כל הפטנטים נוסו והם רק גרמו נזק גדול יותר.

אוסקר אבו-ראזק: כולם מכירים את הנזק של תיקון 31, הוא גרם לבעיה גדולה יותר.

אוסקר אבו-ראזק: פתרו את הבעיה בנובמבר 2004 אבל יצרו בעיה שאנחנו חיים אתה עד היום.

אוסקר אבו-ראזק: אני רוצה להמשיך לגבי 19 הרשויות.

אוסקר אבו-ראזק: כפי שאמרתי, לגבי שש רשויות, מי שיכול להסיר את העיקולים, שיסיר ויקבל מאתנו את הכסף.

אוסקר אבו-ראזק: לגבי 12 הרשויות האחרות, עד 3 בינואר 2006 יהיה פתרון לרשויות האלה.

אוסקר אבו-ראזק: אחד, מתוך 250 מיליון שקל של משרד הפנים, מקדימים מענק איזון אחד.

אוסקר אבו-ראזק: במקום מענק איזון שישולם בינואר 2006, אנחנו מקדימים את המענק הזה לדצמבר 2005.

אוסקר אבו-ראזק: לדעתי יש כבר הודעה כמה יקבל כל אחד.

ד"ר דני גרא: מה זה ייצור לגבי 2006?

אוסקר אבו-ראזק: זה יקטין את מענק האיזון השוטף ב- 1:12.

ד"ר דני גרא: ואז בעוד כמה חודשים שוב ייווצר חוב.

ד"ר דני גרא: הבעיה המרכזית כאן, שלוקחים כדור שלג ומגלגלים אותו.

ד"ר דני גרא: כך מורידים מענקי איזון.

גאלב מג'אדלה: אוסקר, אתה מודע לכך, שהקדמת המענק תיצור חוב ב-2006?

אוסקר אבו-ראזק: אני מודע לכל.

אוסקר אבו-ראזק: יש לי "צעצועים", אני יכול רק לשחק עם הצעצועים האלה.

אוסקר אבו-ראזק: זה מה שיש לי.

אוסקר אבו-ראזק: אני לא מסכים אתכם כי בוודאי בדצמבר 2006 שוב יקדימו את ינואר 2007, לכן הטענה שזה משהו זמני היא לא נכונה, אבל אני לא רוצה להתנגח אתכם.

גאלב מג'אדלה: אני מבקש שבדברים שלך תתייחס לרזרבת השר שהובטחה בכתובים ולא הועברה.

גאלב מג'אדלה: במהלך השבוע נשאלתי את השאלה הזאת, כתבו לי מספר מכתבים בעניין.

אוסקר אבו-ראזק: אתה דיברת על רזרבת שר וכשמה כן היא, צריך לפנות לשר, זאת רזרבת שר.

אוסקר אבו-ראזק: תפנה לשר.

גאלב מג'אדלה: השר התפטר.

אוסקר אבו-ראזק: נכון, השר התפטר, אבל יש שר פנים, תפנה לשר הפנים.

גאלב מג'אדלה: זה לא מחייב את המשרד?

אוסקר אבו-ראזק: אני לא יועץ משפטי של המשרד, אני מנכ"ל המשרד.

אוסקר אבו-ראזק: ראיתי את המכתב שלך, המכתב שלך בטיפול.

אוסקר אבו-ראזק: אני חוזר ואומר, תפנה לשר.

אוסקר אבו-ראזק: זאת לא רזרבת מנכ"ל, זאת רזרבת שר.

חוסיין אל-הייב: מי הן הרשויות שיש להן עיקולים?

אוסקר אבו-ראזק: זה לא יפה שאגיד את זה כאן.

אוסקר אבו-ראזק: יש לי כאן את הרשימה, מי שרוצה יפנה אליי.

חוסיין אל-הייב: אני ברשימה?

אוסקר אבו-ראזק: כן, אתה ברשימה.

אוסקר אבו-ראזק: רבותיי, לגבי 12 הרשויות האחרות, עד 5 בינואר אני מבטיח לנסות, אנחנו עובדים על העניין, אני יודע שמ-24 ועד 14 בינואר יש חג, אנחנו עובדים על העניין שכמה שיותר עובדים יקבלו לפחות משכורת אחת.

סמיר חוסיין: מה עם השיפוי לפיצויים?

אוסקר אבו-ראזק: רבותיי, אני אומר באחריות, אם יש מישהו ששילם פיצויי פיטורין כפי שקבע משרד הפנים ולא קיבל את הכסף, שיקום.

אוסקר אבו-ראזק: אם יש אחד כזה, שיקום.

אוסקר אבו-ראזק: אבל מי שהחליט לשלם פיצויי פיטורין 200% במקום 150%, משרד הפנים לא ייתן את ה-50% הנוספים.

אוסקר אבו-ראזק: מי ששילם בהתאם לכללים שקבע משרד הפנים ולא קיבל, אני רוצה שיקום.

סאלם אבו רביע: יש לי אישור בכתב מיואל יינון, אגף כוח-אדם ברשויות המקומיות, אתמול הראיתי לך את המכתב - - -

אוסקר אבו-ראזק: המכתב לא אומר כלום.

אוסקר אבו-ראזק: אמרתי לך אתמול, המכתב הזה לא טוב בשבילך.

סאלם אבו רביע: זה אישור לתשלום פיצויי פיטורין.

אוסקר אבו-ראזק: תשלח את הגזבר ואסביר לו למה המכתב הזה לא טוב בשבילך.

סאלם אבו רביע: אבל שילמנו.

סאלם אבו רביע: משרד הפנים אישר את זה.

אוסקר אבו-ראזק: אני מסכים ששילמת, אבל זה לא נמצא תחת התוכנית שמשרד הפנים אמר, אני מתחייב לשלם את הפיצויים האלה.

ח'ליל ח'ורי: לא שילמנו ועדיין לא קיבלנו.

אוסקר אבו-ראזק: אם לא שילמת ועדיין לא קיבלת, איך אתה רוצה שאני אשלם לך?

ח'ליל ח'ורי: מאיפה אני אשלם?

ח'ליל ח'ורי: מאיפה אנחנו נשלם?

אוסקר אבו-ראזק: אמרתי, לגבי שדרוג תוכניות הבראה, זה עומד להיפתר.

אוסקר אבו-ראזק: אמרתי, יש צורך ב-600 מיליון, יש לי רק 300.

אוסקר אבו-ראזק: אני לא יכול לחלק את ה-300 מיליון לראשונים שבאים.

סמיר חוסיין: האם אלה שכבר קיבלו תשלום פיצויי פיטורין נכללים בתוך שדרוג תוכניות ההבראה?

סמיר חוסיין: למשל, מועצת דיר חנא שילמה את התשלום, האם זה בתוך שדרוג התוכנית?

אוסקר אבו-ראזק: כל עוד התוכנית לא חתומה, אי אפשר לשלם מקדמות.

ג'ורג' איוב: אני שומע ממנכ"ל משרד הפנים תשובה מאוד יפה על 300 מיליון שקלים שיש לו בכיס עבור שדרוג תוכניות הבראה.

ג'ורג' איוב: אדוני מנכ"ל משרד הפנים, לפני כשנה שלחתי לך מכתב, ביקשתי להיפגש עמך ולשדרג את תוכנית ההבראה, אבל לא קיבלתי תשובה, כמו כן לא הצלחתי להיפגש אתך.

אוסקר אבו-ראזק: עד לפני חודשיים אי אפשר היה לשדרג תוכניות הבראה.

ג'ורג' איוב: למה?

אוסקר אבו-ראזק: כי לא היה כסף.

ג'ורג' איוב: יכולת לקבוע קריטריונים מסודרים לשדרוג תוכניות הבראה.

אוסקר אבו-ראזק: הקריטריונים נמצאים.

ג'ורג' איוב: אתה עושה לרשויות עוול על עוול וסבל על סבל.

ג'ורג' איוב: כל הזמן אנחנו מרגישים כמקבצי נדבות.

ג'ורג' איוב: זה סימפטום של מחלה כוללת - - -

אוסקר אבו-ראזק: למה אתה צריך לשדרג תוכנית הבראה?

ג'ורג' איוב: בגלל הגירעון שיש למועצה שלי.

אוסקר אבו-ראזק: איזה גירעון?

אוסקר אבו-ראזק: גירעון שהיה רשום בספרים?

ג'ורג' איוב: כן.

אוסקר אבו-ראזק: איך יכול להיות?

אוסקר אבו-ראזק: איך יכול להיות שכן?

אוסקר אבו-ראזק: הגירעון לא היה רשום בספרים, בגלל זה אתה צריך שדרוג.

ג'ורג' איוב: אל תשאל אותי שאלות על מנת לסבך לי את הדברים.

ג'ורג' איוב: אם החשב המלווה שלי, שאתם שלחתם לי אותו והגזבר שלי ביקש לשדרג תוכנית הבראה, אתה יודע על מה אני מדבר.

אוסקר אבו-ראזק: אני יודע למה.

ג'ורג' איוב: אתה יודע למה.

אוסקר אבו-ראזק: בוודאי שאני יודע למה.

אוסקר אבו-ראזק: אמרתי, אחד, הפער בין הספרים לבין - - -

ג'ורג' איוב: אתה לא טרחת להזמין אותי.

מטר עמר: הרשות שלי היא רשות טובה, אבל היא עומדת לקרוס.

מטר עמר: יש לנו הלוואה של מיליון וחצי, בדיוק לפי תוכנית ההבראה שמאושרת, אבל היא תקועה מעל חודש.

מטר עמר: זה חמצן עבורנו, באמצעות ההלוואה הזאת המשכורות יכולות להיות משולמות, כמו כן ניתן יהיה להחזיר חובות למס הכנסה וביטוח לאומי.

מטר עמר: למה מועצה טובה כמו שלי לא קיבלה רזרבת שר?

מטר עמר: למה לא לעודד אותי על מנת שאמשיך להיות מועצה טובה?

אוסקר אבו-ראזק: לא קיבלת רזרבת שר?

מטר עמר: לא קיבלתי רזרבת שר.

מטר עמר: אני חושב שאני היחיד שלא קיבלתי רזרבת שר.

מטר עמר: ההלוואה שלי תקועה יותר מחודש וחצי, אני לא יודע איפה, אם במשרד הפנים ואם במשרד האוצר, אבל בינתיים אנחנו סובלים.

מטר עמר: או שאתם רוצים לעודד מועצות שיהיו בריאות או שרוצים לקבור אותן.

מטר עמר: אני מבקש שתעבדו על-פי הכללים.

אוסקר אבו-ראזק: למה אתה לא מקבל את ההלוואה?

מטר עמר: היא תקועה במשרד האוצר או במשרד הפנים.

אוסקר אבו-ראזק: אבל מדוע?

אוסקר אבו-ראזק: למה אתה לא מקבל את ההלוואה?

אוסקר אבו-ראזק: יש סיבה.

מטר עמר: צריך לחתום על אישור ההלוואה.

גאלב מג'אדלה: אדוני המנכ"ל, אני מציע שבמשך כמה ימים תפתח את הדלת לאנשים האלה כדי שיידונו אתך על הבעיות שלהם ולא בשידור, בערוץ הכנסת, בוועדת הפנים.

גאלב מג'אדלה: אם לא תהיה תקשורת בינך לבין ראשי הרשויות על מנת לקדם דברים - - -

אוסקר אבו-ראזק: מנכ"ל משרד הפנים לא צריך להתעסק בסיבה, אני שואל אותו מה הסיבה, שיגיד לי מה הסיבה, אם יש "פקק" אני אפתח אותו.

ג'ורג' איוב: אתה כל הזמן עונה על התשובות בשאלות, תענה כמו שצריך.

אוסקר אבו-ראזק: אני מבין שאתה כועס עליי מכיוון שלא פגשתי אותך.

אוסקר אבו-ראזק: קודם כל אני מצטער שלא פגשתי אותך.

גאלב מג'אדלה: אוסקר, איך אפשר לקבל תשובה אם לא נפגשים?

אוסקר אבו-ראזק: חבר'ה, מנכ"ל משרד הפנים לא מטפל במתן הלוואה.

אוסקר אבו-ראזק: אני שואל אותו מה הסיבה, תגיד לי מה הסיבה.

גאלב מג'אדלה: תנחה את הצוות שלך שייפגש עם האנשים, ידבר אתם וינסה לפתור את הבעיות.

גאלב מג'אדלה: אי אפשר להצביע על הבעיה אם אנשים לא נפגשים ומדברים.

ראש המועצה המקומית בסמא: ישנן ארבע רשויות ששם התקיימו בחירות בחודש יוני, אני אחד מהם, מועצה מקומית בסמא.

ראש המועצה המקומית בסמא: אני פעלתי על-פי הספר, כבר ביום הראשון הגברנו את הגבייה והגענו ל-71% גבייה.

ראש המועצה המקומית בסמא: נפגשנו עם צוות משרד הפנים, נאמר לנו, תשדרגו את תוכנית ההבראה וכך עשינו, שידרגנו את תוכנית ההבראה.

ראש המועצה המקומית בסמא: את העיקולים במועצה הסרתי.

ראש המועצה המקומית בסמא: היום מתחשבנים אתי על הדוח של חודש יוני, שאז הגבייה היתה 13% והיום היא 71%.

ראש המועצה המקומית בסמא: פעלנו ממש על-פי הספר כיצד צריכה להתנהל מועצה.

ראש המועצה המקומית בסמא: המנכ"ל אמור לפגוש אותנו ביום חמישי, אני שמח על כך ואני מקווה שאז יהיו פתרונות.

גאלב מג'אדלה: אני מציע לך, תפתחו את הדלתות, אם צריך להיפגש, תפגשו אתם, אולי מכך תצא ברכה.

יעקב אגמון: ראשית הערה לידידי מנכ"ל משרד הפנים, הקביעה שלו, ששדרוג תוכניות הבראה נובע מזה שהחזיקו רק חשבונות בספרים - - -

אוסקר אבו-ראזק: לא רק.

אוסקר אבו-ראזק: אמרתי רק 130 מיליון שקל.

יעקב אגמון: ידידי אוסקר, אתה ליווית את המאבקים אתנו, אתה יודע שיש כמה סיבות, שחלקן אובייקטיביות שאינן קשורות.

יעקב אגמון: יש את הסתדרות, יחד עם ד"ר איוב היינו במאבק ממושך של שנה שלמה, כולל בוררות, עד שהצלחנו לעשות את מה שהצלחנו.

אוסקר אבו-ראזק: אמרתי, יש צורך ב-600 מיליון, 130 מיליון זה הנהלת חשבונות, משמע ש-470 מיליון מוצדקים.

יעקב אגמון: אתה אמרת משפט קשה, אם אתה חוזר בך זה בסדר.

יעקב אגמון: ההכרה בשדרוג תוכניות הבראה נבעה מצורך אובייקטיבי, אנחנו גם אמרנו, מי שאובייקטיבי היה בסדר, הוא ישודרג.

יעקב אגמון: מי שלא היה בסדר, אין סיבה לשדרג לו תוכניות הבראה.

יעקב אגמון: יש לפתור את בעיית השלטון המקומי, מה שקרה ב-2002-2003-2004, המשרד מטולטל והבעיה של הרשויות הערביות היא רק סימפטום חריף במיוחד למה שקורה.

יעקב אגמון: נמצא כאן ראש מועצת חצור, הוא בא להפגין עם הדרוזים, עכשיו הוא בא להפגין עם הערבים, ויש ראשי רשויות רבים שהבעיות שם דומות.

יעקב אגמון: על-פי בקשתך הבאנו לכאן שני חוקים שבאמצעותם סוף סוף יפתרו את הבעיה אחת לתמיד.

יעקב אגמון: אנחנו יודעים מי עומד בתור להיכנס לאוהל המחאה, גם הדרוזים יגיעו לאוהל הזה משום שאנחנו רודפים אחרי הזנב שלנו.

יעקב אגמון: אני פונה ליושב ראש הוועדה ולכל הפורום כאן, אולי מהוועדה הזאת אנחנו נזכה לקבל שינוי חקיקה שיסדיר אחת ולתמיד את מערכת היחסים.

יעקב אגמון: לגבי העניין הספציפי, הבעיות החריפות שישנן, מדברים כאן על מילוי הבטחות בלבד, לא מדברים על נושאים אחרים, לא מדברים על "קצפת" או "שומן", מדברים אך ורק שתבצעו את מה שסוכם.

יעקב אגמון: אני מקווה שהוועדה הזאת לא תצא לפגרה עד שהנושא לא ייפתר.

יעקב אגמון: הכנסת כבית שמפקח על עבודת הממשלה תיתן את הגיבוי לעניין הזה.

גאלב מג'אדלה: אני מבקש שלא להיכנס ליישובים ספציפיים, אחרת לא נצא מזה.

גאלב מג'אדלה: אני משתף אתכם, רציתי להפסיק את הישיבה עד שיגיע נציג האוצר ונציג משרד ראש הממשלה.

גאלב מג'אדלה: אני מדבר על הממונה על התקציבים, שבמקומו שלח את ערן פולק שנמצא כאן.

גאלב מג'אדלה: אבל כדי לא לפגוע באף אחד ומכיוון שהנושא חשוב לנו מאוד ואנחנו רוצים למצות את העניין, לא הפסקתי את הישיבה.

גאלב מג'אדלה: למרות שזה השבוע האחרון של מושב הכנסת, אנחנו לא יוצאים לפגרה.

גאלב מג'אדלה: ערן פולק, אני מבקש התייחסותך.

ערן פולק: אין לי התייחסות ספציפית לנקודות שנמצאות כרגע על סדר היום, מנכ"ל משרד הפנים נתן את התשובות גם לבעיות הנקודתיות שהעלו נציגי הרשויות וגם לבעיות אחרות.

ערן פולק: מה שאני יכול לומר, לגבי הבעיה המבנית העמוקה שיש בשלטון המקומי, התייחס לזה יושב-ראש ועדת הכספים בתחילת הישיבה, למה חוזרים לכאן שבוע אחר שבוע, מכיוון שיש שלוש בעיות עיקריות שלשלושתן אנחנו מנסים לתת פתרון, הן נדונו בכנסת לא פעם ולא פעמיים.

ערן פולק: האחת, נושא של איחוד רשויות.

ערן פולק: יש יותר מדי רשויות קטנות בשלטון המקומי בכלל, במגזר הערבי בפרט.

ערן פולק: הצענו תוכנית רחבה של איחוד רשויות, היא לא הגיעה לכלל מימוש.

ערן פולק: לדעתנו, לרשות קטנה מ-10,000 תושבים אין יכולת כלכלית לעמוד בתקציב מאוזן ומתן שירותים נאותים לתושבים שלה.

ערן פולק: הפתרון לנושא הזה הוא איחוד רשויות.

ערן פולק: סוגייה שנייה שגם אליה התייחסנו, עבר בהחלטת ממשלה, עדיין לא הגיע לאישור הכנסת, זה נושא של העברת הכנסות עסקיות בין רשויות מקומיות, הכנסות מאזורי תעסוקה.

ערן פולק: ישנו פער גדול מאוד בהכנסות מאזורי תעסוקה בין רשויות מקומיות.

ערן פולק: התקבלה החלטת ממשלה שהמשמעות שלה זה הסמכה של שר הפנים ושר האוצר להעביר בצו הכנסות מארנונה בין רשויות.

ערן פולק: לדעתנו זה יקל על פתרון הבעיה.

גאלב מג'אדלה: מה שאתה אומר לא מובן לחברים, אתה מוכן להסביר את הדברים שלך?

ערן פולק: בדיוני תקציב 2006 - תקציב שלא אושר בכנסת - התקבלה החלטת ממשלה שהמשמעות שלה, ששר הפנים ושר האוצר, באישור הכנסת, יוכלו לקבוע בצו, שיועברו הכנסות מאזורי תעסוקה בין רשויות מקומיות.

מוחמד ג'ברין: איזה רשויות?

מוחמד ג'ברין: אתה מעביר מאחת לשנייה?

ערן פולק: הכוונה היא, להעביר הכנסות מארנונה מרשות מקומית שלה יש הכנסות מארנונה מאזורי תעסוקה לרשות מקומית שבה אין הכנסות מארנונה של אזורי תעסוקה.

ערן פולק: אין כוונה להעביר מרשות שאין בה הכנסות מארנונה לרשות שאין בה הכנסות מארנונה, זה לא יעזור.

גאלב מג'אדלה: אם אני מתרגם את הדברים שלך, להעביר כספים לג'סאר א-זרקא מ - - -

ערן פולק: כאמור, זאת החלטת ממשלה שהתקבלה, זה עדיין לא אושר בחוק, זה נמצא בהצעת חוק המדיניות הכלכלית לשנת 2006 שלא אושרה כרגע בכנסת.

גאלב מג'אדלה: אמר כאן אוסקר, 300 מיליון שקל מענקי שדרוג לשנת 2006, הוא צריך כפול מזה, קרי, 600 מיליון, כי העריכו שיהיו 70 רשויות, בינתיים הגיעו ל-110 רשויות.

גאלב מג'אדלה: לא שמעתי על כך תשובה.

ערן פולק: מייד אענה על כך, לפני כן אני רוצה לסיים עם מה הבעיה השלישית.

ערן פולק: נתוני 2005, חצי שנתי, ממוצע הגבייה לאחר שמנכים את כל ההנחות שניתנות בגין מצב סוציו-אקונומי, ומתוך תעריפים שהם בעיקר תעריפי מינימום של ארנונה, ממוצע הגבייה ברשויות המקומיות במגזר הערבי הוא 26%.

ערן פולק: עם ממוצע גבייה כזה לא ניתן לתת שירותים נאותים לתושבים ומתקשים לעמוד בהתחייבויות השוטפות.

שאוקי חטיב: כשאתה מציג את אחוזי הגבייה, על מה הם מבוססים?

שאוקי חטיב: כולנו יכולים לזרוק כאן מספרים.

שאוקי חטיב: על מה הם מבוססים, לחוב המצטבר, לחוב השנתי, לשומה, לשומה מינוס הנחות?

שאוקי חטיב: תגידו את האמת, אל תזרקו מספרים לחלל האוויר.

שאוקי חטיב: נתוני הגבייה של משרד הפנים נמצאים בידיי, בחיוב השנתי, למרות שהמצב הסוציו-אקונומי של כל הרשויות הערביות הוא בדרגה של 1-2, המספרים הם סביב ה-40%, איך אתה מציג 26% אחוזי גבייה?

שאוקי חטיב: תגיד, אני מתכוון לחוב המצטבר, תגיד שיש חובות שלא נמחקו שהם בקטגוריה של מחיקת חובות.

שאוקי חטיב: אל תזרקו סתם מספרים.

שאוקי חטיב: ראית את העלייה של יוני ביחס לשנה קודם?

שאוקי חטיב: מה היתה העלייה?

שאוקי חטיב: למה אתה לא אומר את המספר?

גאלב מג'אדלה: אני מציע שתיקח את הדברים של שאוקי חטיב - - -

ערן פולק: הם פשוט לא נכונים.

ערן פולק: הנתון שאני דיברתי עליו הוא נתון חיוב שוטף שנתי, גבייה שנתית שוטפת לאחר הנחות בגין מצב סוציו-אקונומי.

ערן פולק: לגבי השאלה שלך, במסגרת הדיונים שהתקיימו בין משרד האוצר למשרד הפנים, הוצגו מספרים לגבי סך הפערים הקיימים בתוכניות ההבראה.

ערן פולק: על המספרים האלה הופעלו הנוסחאות המקובלות של תוכניות ההבראה, היה סיכום בין שר האוצר לבין שר הפנים והשלטון המקומי על 300 מיליון שקל וזה הסכום שעומד כרגע לטובת שדרוג תוכניות הבראה.

גאלב מג'אדלה: גברתי מנהלת הוועדה, יפה שפירא, אני מבקש לבדוק, מדוע לא הגיע שאול צמח?

גאלב מג'אדלה: אחרת, אם לא יגיע, אני אפסיק את ישיבת הוועדה ואנחנו נפעל בדרך שנתייעץ עם ראשי הרשויות והשלטון המקומי.

גאלב מג'אדלה: אני מבקש תשובה בדקות הקרובות, מדוע נציג האוצר, שאול צמח לא הגיע.

גאלב מג'אדלה: מדוע לא הגיע היועץ הכלכלי של ראש הממשלה, שהבטיח להגיע.

גאלב מג'אדלה: אם הם לא מגיעים, אני מפסיק את הישיבה.

שאול כמיסא: אני מזדהה עם החברים כאן.

שאול כמיסא: היום אני כאן כדי לומר, שאנחנו דומים, כולל בבעיות וכולל במצב הסוציו-אקונומי של היישוב חצור, היישובים האלה באותה רמה.

שאול כמיסא: הגיע הזמן שהבעיות תיפתרנה, לא בטיפול נקודתי מקומי אלא טיפול מערכתי מסודר שיאפשר לראשי הרשויות לעבוד בנחת, עם חשיבה, לא רק לעסוק בבעיות הדחופות אלא בבעיות ארוכות הטווח ולהתחיל להתעסק עם חזון ועשייה רצינית ומעניינת ולא כל הזמן איך וכיצד ניתן לפתור את הבעיה הדחופה.

שאול כמיסא: כאשר ראשי הרשויות נפגשים, דבר אחד שאנחנו בוכים אחד על כתפו של השני, שואלים, שילמת משכורת?

שאול כמיסא: אני שואל את הפורום המכובד, האם אנחנו כאן רק כדי לשלם משכורות או כדי להתעסק בלקדם, לשדרג ולפתח את היישובים שלנו ולהביא אותם לשגשוג מרבי?

שאול כמיסא: יש לציין, שמשרד הפנים עבד וטיפל, אבל יחד עם זאת, אנחנו, יחד עם עמיתיי ראשי הרשויות הערביות, 12 במספר, ואני יישוב יהודי, הוגדרנו כבני ערובה על-ידי המערכת.

שאול כמיסא: אנחנו לא מסוגלים לקבל את ההלוואות, לא מסוגלים לקבל את המענקים.

שאול כמיסא: אני מקווה מאוד ש-300 מיליון שקלים אכן ייתנו פתרון.

שאול כמיסא: צריך להתחיל לחשוב קדימה כי התחלנו בתהליך של הרס עצמי על העובדה שלא קיבלנו פתרונות ובזמן.

שאול כמיסא: כדי לפתור את הבעיות, המחיר יהיה יקר.

שאול כמיסא: השאלה, מה אנחנו עושים?

שאול כמיסא: לא ייתכן שאת הרשות שלי יגדירו כרשות שנמצאת כבת ערובה בין בנקים לממסד הממשלתי.

שאול כמיסא: יושבים כאן נציגי אוצר, נציגי פנים, אומרים, חצור מתנהלת מצוין, העלינו את הגבייה מ-40% ל-85%, פיטרנו 50-60 עובדים מתוך 130 עובדים, אין שום סיבה שלא נגיע לפתרון.

שאול כמיסא: עד כמה ניתן למשוך את המצב הזה?

שאול כמיסא: נמאס לנו.

שאול כמיסא: המחיר היקר שנשלם לא יכסה את חומרת הבעיות.

שאול כמיסא: אנחנו מגיעים לאי תשלום שתיים-שלוש משכורות, זה לא יכול להיות.

שאול כמיסא: איזה חזון אני משווק ליישוב שלי?

שאול כמיסא: איזה חזון, איזה עתיד, למה באנו לתפקיד הזה?

גאלב מג'אדלה: לגבי הדברים שהשיב נציג האוצר, ערן פולק, אנחנו רוצים "לצבוע" את התוספת מ-300 מיליון שקל, כדי לא להמשיך לתקוע את תוכנית ההבראה.

גאלב מג'אדלה: דבר שני, לא נוותר, אם שר הפנים התפטר, זה לא אומר שנוותר על רזרבת השר, זה החלק השני שהתחייבתם עליו בכתובים וראשי המועצות לקחו את זה בחשבון בתוכניות שלהם.

גאלב מג'אדלה: אנחנו יודעים מי שר הפנים היום, אנחנו נתבע זאת ממנו, נתבע שיכבדו את ההתחייבות הזאת עוד השבוע.

גאלב מג'אדלה: כל ראש רשות שקיבל מכתב על רזרבת שר, צריך להשלים.

גאלב מג'אדלה: אנחנו לא אמרנו שזאת רזרבת מנכ"ל, אבל המנכ"ל צריך לטפל בזה כדי לכבד את ההחלטות של שר הפנים.

גאלב מג'אדלה: המנכ"ל ממלא את תפקידו כדי לכבד את ההתחייבויות האלה.

גאלב מג'אדלה: אנחנו רוצים שנשלב ידיים על מנת שתכבדו את ההתחייבויות.

סמיר חוסיין: אדוני היושב ראש, אני רוצה לבקש כאן שהקדמת מענק האיזון תינתן לא רק לאלה שלא שילמו משכורות, גם לשאר המועצות יש התחייבויות לביטוח לאומי, למס הכנסה, תשלומי פיצויים לעובדים שפוטרו, לכן אני מבקש שתהיה חלוקה שווה בין כל המועצות, שכל אחת תקבל את חלקה.

פיני קבלו: אני מלווה את השביתה, אני חושב שיש כאן מנהיגות שמגלה אחריות גדולה מאוד.

פיני קבלו: אני מלווה אותם, הם לנים באוהל, יושבים שם בשקט.

פיני קבלו: אני חושב שאנחנו חייבים לפתור את הבעיה, הבעיה תיפתר בסופו של דבר וחבל שעם ישראל והמגזר הערבי יקצינו בדעותיהם.

פיני קבלו: יושבים כאן אנשים מכובדים, אני מכיר כל אחד מה הוא עושה בעירו.

פיני קבלו: אדוני היושב ראש, אי אפשר להסתפק באזהרה לשאול צמח, שלא הגיע.

פיני קבלו: הוועדה הזאת חייבת לחבור לוועדת הכספים, אני חושב שיעקב ליצמן, יושב-ראש ועדת הכספים מוכן להתגייס לעניין הזה, לקיים כל יום בשעה שמונה בבוקר ישיבה בעניין, להזמין את כל נציגי הממשלה בכל יום עד שייתנו פתרון.

פיני קבלו: אחרת, לשלוח אותם חזרה לאוהל, הוועדה תשב, הפרוטוקול ייכתב, זה לא ייתן תשובות.

פיני קבלו: הכנסת יוצאת לפגרה בעוד שבוע ימים, אני לא רוצה שהאנשים האלה יישארו באוהל, חייבים לפתור את העניין.

גאלב מג'אדלה: הוועדה רוצה לקבל רשימה מדויקת של חלוקת ה-300 מיליון שקלים.

אוסקר אבו-ראזק: זה מופיע באינטרנט, באתר משרד הפנים.

גאלב מג'אדלה: הוועדה זכאית לקבל את זה.

גאלב מג'אדלה: דבר נוסף, נמשיך לתבוע הגדלת הסכום, נדבר על כך עם יושב-ראש ועדת הכספים.

אוסקר אבו-ראזק: יש הסכם עם מרכז השלטון המקומי, אני לא יודע מה אתה יכול לתבוע.

גאלב מג'אדלה: אבל אתה אומר שאתה מעכב את זה בגלל ש-300 מיליון שקל לא מספיקים.

אוסקר אבו-ראזק: לא, אמרתי שהיינו צריכים להיות כבר אחרי, זה עוכב כדי לקבל את יתר הבקשות ולעשות חלוקה מחדש.

אוסקר אבו-ראזק: לבוא היום ולומר, שהסיכום שנעשה בין מרכז השלטון המקומי לשרים הוא לא בתוקף, אני חושב שאתם עושים טעות.

גאלב מג'אדלה: לא אמרנו שהוא לא בתוקף.

גאלב מג'אדלה: אמרנו, יש 300 מיליון, זה לא מספיק.

אוסקר אבו-ראזק: אבל נחתם הסכם.

אוסקר אבו-ראזק: תחפשו משהו אחר טוב יותר.

גאלב מג'אדלה: אבל אתם הערכתם שיהיו 70 רשויות, הגיעו ל-110.

גאלב מג'אדלה: קיבלתם לצורך כך 300 מיליון, זה לא מספיק, אנחנו רוצים לתבוע הגדלה, אנחנו לא מפירים שום הסכם.

גאלב מג'אדלה: אנחנו רוצים לפנות לוועדת הכספים ולבקש להגדיל את הסכום.

גאלב מג'אדלה: לגבי 250 מיליון שקל, גם על כך אנחנו רוצים לקבל רשימה.

גאלב מג'אדלה: לגבי רזרבת השר, נמשיך לתבוע אותה ואנחנו רוצים שנפעל יחד בעניין הזה.

גאלב מג'אדלה: אין דרך אחרת.

עבד מואסי: אני רוצה לחדד נקודה אחת שדיבר עליה שאוקי חטיב בעניין המענק המותנה, במיוחד לגבי שנת 2006 – אני בטוח שגם המנכ"ל יודע, שהרשויות המקומיות הערביות לא יכולות לעמוד בקביעה הזאת.

עבד מואסי: אמרנו את זה לא פעם, המנכ"ל מודע לזה, ואנחנו נכנסים לשנה הרבה יותר גרועה מהשנה הנוכחית, עם יושב-ראש ועדת פנים ערבי ועם מנכ"ל ערבי.

עבד מואסי: אני חושב שצריך לצאת היום עם המלצה לממשלה, המלצה של יושב-ראש הוועדה ושל מנכ"ל משרד הפנים לשנות את ההחלטה.

עבד מואסי: צריך לדאוג שההחלטה הזאת תשונה אחרת כולנו נקרוס.

עבד מואסי: אוסקר אבו-ראזק יודע, שגם מועצות מסודרות מזה עשרות בשנים, שאף פעם לא נזקקו לתרומות, היו מסודרות ושילמו בזמן, לתור הזה מצטרפות מועצות מסודרות והיום הן לא יכולות להמשיך במצב הזה, המענק קוצץ, המענק מעוכב, ולא יינתן המענק של השנה הבאה.

עבד מואסי: אנחנו מבקשים שתצא מכאן החלטה, שאתם פונים לממשלה בבקשה לשנות את ההחלטה.

גאלב מג'אדלה: אנחנו מקבלים את ההצעה שלך, אני חושב שהיא טובה, חשובה וראויה.

גאלב מג'אדלה: אנחנו מבקשים שיירשם בפרוטוקול, שננסה לקדם אותה בזמן שנותר לנו ובכוחות שיש לנו במהלך השבוע הזה.

גאלב מג'אדלה: ברשותכם, אני רוצה לסכם: הוועדה קוראת למשרדי הממשלה, למשרד האוצר ולמשרד הפנים, להקים צוותים לעבודה לסיכום חתום של תוכניות הבראה לכל הרשויות המקומיות הערביות תוך שבועיים מהיום.

גאלב מג'אדלה: אנחנו חייבים להתקדם באופן מעשי.

אוסקר אבו-ראזק: אני אגיד לכם את האמת, עד 4 בינואר נעסוק במציאת מקורות לתשלום משכורות למגזר הערבי.

אוסקר אבו-ראזק: אני מבקש שתאריכו את זה בעוד שבוע.

גאלב מג'אדלה: אנחנו מוכנים, עוד שבוע.

גאלב מג'אדלה: כל צוות יטפל בכ-20 רשויות.

גאלב מג'אדלה: מנכ"ל משרד הפנים ימסור לוועדה מדי יום שני דוחות התקדמות לגבי השבוע שחלף.

גאלב מג'אדלה: יושב-ראש הוועדה, יועץ הוועדה וצוות הוועדה יפעלו יחד עם ראשי הרשויות וועד ראשי הרשויות.

גאלב מג'אדלה: הוועדה ממליצה כי שר האוצר ידחה את תשלום חובות הרשויות המקומיות לרשויות המס לתקופה של 60 יום.

גאלב מג'אדלה: בתקופה זו, רשויות המס יגיעו להסדר פריסת החובות של הרשויות.

גאלב מג'אדלה: הדחייה וההסדר מותנים בכך שהרשויות המקומיות תשלמנה במועד את כלל התשלומים השוטפים.

גאלב מג'אדלה: הוועדה קוראת לשר האוצר לוודא כי תוכניות ההבראה תתוקצבנה במלואן לצורך ממימושן.

גאלב מג'אדלה: הוועדה מבקשת משר האוצר להגיש בשבועיים הקרובים תוכנית לפיצוי הרשויות המקומיות הערביות על הקיצוץ במענקי האיזון שנגרע מהם בשנים 2003-2005.

גאלב מג'אדלה: הוועדה מבקשת משר האוצר להציג הסדר לפיו הרשויות המקומיות אשר במצבן הנוכחי אינן יכולות לקבל אשראי בנקאי לצורך מימוש תוכנית הבראה, תקבל אותו בין אם דרך המערכת הבנקאית ובין אם המערכת הממשלתית.

אוסקר אבו-ראזק: לרשויות שלא מקבלות אשראי יש "קול קורא" שמופץ היום.

אוסקר אבו-ראזק: ההערכה שלי, שתוך זמן קצר, הבנקים ייענו לקול קורא וזה יתחיל לרוץ.

ג'ורג' איוב: ואם לא יענו?

ד"ר דני גרא: קול קורא זה דבר וולונטרי.

גאלב מג'אדלה: אני רוצה להודות לכולם, תודה רבה, הישיבה נעולה.